Rustenburg-raadsvergadering ontaard in chaosRustenburg. Foto: SunCity.hotel.co.za ŉ Spesiale raadsvergadering in Rustenburg het Maandag in chaos ontaard toe ŉ hewige woordewisseling tussen raadslede ontstaan en van die onderlinge rusies byna in vuisgevegte ontaard het. Dié vergadering is onder meer gereël om Obed Moleele as die nuwe waarnemende direkteur vir Rustenburg Rapid Transport (RRT) aan te stel. Napoleon Webster, sweep van Forum 4-dienslewering (F4SD), het Mpho Khunou, burgemeester, daarvan beskuldig dat hy persoonlike belange in die RRT-projek het. “Hierdie seun het te min ervaring. Hy het net ervaring as ŉ kassier en nou wil ons die verantwoordelikheid van ons padnetwerke vir hom gee. Die burgemeester het persoonlike belang by hierdie aanstelling. Die publiek is ook ontsteld omdat die burgemeester persoonlike belang by die RRT-projekte het,” het Webster gesê. ANC-raadslede het onmiddellik beswaar gemaak teen Webster se uitsprake. “Sal jy dat hierdie moeilikheidmakers ophou op my skree?” het Webster van die speaker gevra. Lucky Kgaladi van die ANC het op ŉ punt van orde gesê dat Webster elke keer wanneer hy ŉ spreukbeurt in raadsvergaderings kry die geleentheid gebruik om raadslede te beledig. “Raadslid Webster ondermyn die raad, in elke vergadering tot dusver gebruik hy onvanpaste taal. Hy moet sy nonsens staak.” Abinaar Matlhoko en Johannes Motshwane, van die EFF, wou hê Kgaladi moet die woord “nonsens” terugtrek. Hulle het aangevoer Matlhoko was vroeër gedwing om dié woord terug te trek omdat dit as onvanpas bestempel is. ŉ Woedende Kgaladi het opgestaan en na buite gegaan terwyl die opposisie-raadslede aangedring het hy moet sy woorde terugtrek. Lekgotla Mataboge, sweep in die raad, het orde probeer herstel en speaker Sheila Mabale-Huma het gesê Webster gebruik voortdurend onaanvaarbare woorde in die raad. Sy het hom gewaarsku dat hy getugtig sal word as hy aanhou om te oortree. Webster het geweier om sy bewering dat Khunou persoonlike belang by die RRT-projek het terug te trek. “Hierdie is openbare opinie, ek kan dit nie terugtrek nie,” het hy gesê. Pogiso Bothomane, van die F4SD, het versoek dat raadslede insae kry in Moleele se CV sodat hulle kan bevestig of hy gekwalifiseerd is vir die pos. Moleele is as die waarnemende direkteur van die RRT-projek aangestel vir drie maande. Hy het ŉ BCom-graad in vervoerekonomie aan die Noordwes-Universiteit.